Missatge: Hola, usuaris! Aquest estiu passaré uns dies a l'Alguer i m'agradaria que la gent que hi hagi estat em recomanés hotels, pensions, llocs per visitar... La veritat és que busco un allotjament que no sigui gaire car, més aviat un hostal o una pensió. Algú em pot donar un cop de mà? Moltíssimes gràcies!

Resposta: Hi ha hotelets que són acceptables a la zona del "Lido", o sigui davant de la platja de Sant Joan. N'hi ha un de barat que es diu Hotel Alma. Has de caminar uns deu minutets per arribar al centre històric, però la festa nocturna no està gaire lluny, i és prou assequible. N'hi ha d'altres que també estan a prop. Si tens pasta, pots anar al Catalunya, que ja és de tres o quatre estrelles Per visitar, vés al Cap de Caça, a les grutes de Neptú i tot això (que és el que surt a les guies). Va sortir un reportatge al Descobrir Catalunya de fa dos o tres anys, que va bastant bé perquè dóna detallets. És molt recomanable anar a visitar les torres catalanes de defensa. En una d'ella tenen tot de llibres en català de l'Alguer, i t'atenen en català sense problema, una mica principatitzat i tot. Al darrere hi ha el monument a la unitat de la llengua, mira. Si vols anar a menjar alguna cosa, pots anar al restaurant "Deci metri". La mestressa i d'altra gent del restaurant parla català, i tenen penjat un mapa dels Països Catalans al menjador. Hi fan uns espagueti amb botàriga (típic de Sardenya) boníssims. Apa, salut. Potser ens hi trobem i tot.